สวัสดีค่ะ เราปวดท้องน้อยเวลาก่อนซักสองสามวันและระหว่างที่เป็นประจำเดือนในวันสองวันแรกก็ปวดท้องน้อยมากๆ ปวดถึงขั้นกินยาก็ไม่บรรเทา(พอนแสตน) ประคบร้อนก็ไม่ค่อยจะบรรเทา บางทีก็ปวดๆหายๆ มีวิธีการเบื้องต้นในการให้หายจากอาการเหล่านี้ไหมคะ ทรมานมาก เคยไปตรวจภายในแล้วปกติดีค่ะ
สวัสดีค่ะ อาการปวดท้องประจำเดือน หากเป็นมาตั้งแต่วัยรุ่น หรือเกิดขึ้นในช่วงอายุ 15-25 ปี โดยที่อาการปวดจะเกิดขึ้นก่อนหรือขณะมีประจำเดือนมา และจะหายไปเมื่อประจำเดือนหมดไป และอาการปวดไม่ได้รุนแรงขึ้นเรื่อยๆ ถือเป็นการปวดประจำเดือนชนิดปฐมภูมิ ซึ่งไม่ได้เกิดจากความผิดปกติของมดลูกหรือรังไข่ ดังนั้นจึงไม่ได้อันตรายแต่อย่างใดแต่หากไม่เคยมีอาการปวดท้องประจำเดือนมาตั้งแต่ช่วงวัยรุ่น แล้วเพิ่งมาเริ่มปวดเมื่อเลยช่วงอายุ 25 ปีไปแล้ว และอาการปวดเป็นรุนแรงขึ้นเรื่อยๆ หรือยังคงปวดต่อเนื่องแม้ประจำเดือนจะหมดไปแล้ว หรือปวดในช่วงที่ไม่ได้มีประจำเดือนร่วมด้วย จึงจะถือว่าเป็นอาการปวดประจำเดือนที่ผิดปกติ ซึ่งอาจเกิดจากสาเหตุ เช่น มีเนื้องอกมดลูก มีเยื่อบุโพรงมดลูกเจริญขึ้นผิดที่ ซีสต์ที่รังไข่ มีช็อกโกแลตซีสต์ เป็นต้น ในกรณีนี้ ก็ควรไปพบสูติ-นรีแพทย์เพื่อตรวจหาสาเหตุค่ะดังนั้น หากประจำเดือนปวดประจำเดือนมีลักษณะปวดแบบชนิดปฐมภูมิดังกล่าวไป ก็ไม่ได้ถือว่าอันตรายอะไร และหากเคยไปพบแพทย์เพื่อตรวจภายในแล้ว ไม่พบความผิดปกติอะไร ก็แสดงว่าไม่ได้มีโรคอะไรค่ะ ส่วนการบรรเทาอาการปวด ได้แก่ การใช้การประคบร้อนที่บริเวณท้องน้อย อาบน้ำด้วยน้ำอุ่น ลดอาหารเค็ม งดเครื่องดื่มแอลกอฮอล์ เครื่องดื่มที่มีคาเฟอีนต่างๆ ออกกำลังกายอย่างสม่ำเสมอ นอนพักผ่อนให้เพียงพอ หากปวดมากอาจทานยาแก้ปวด เช่น ไอบูโพรเฟน (ibuprofen), เมเฟนามิค แอซิด (mefenamic acid) เป็นต้นแต่หากแม้จะทานยาแล้ว อาการปวดก็ไม่ค่อยบรรเทาลง อาจใช้ยาฮอร์โมนช่วย เช่น การทานยาคุมกำเนิด การฉีดยาคุมกำเนิด เป็นต้น